Sorgen, forfærdelsen, angsten og håbet om at terror aldrig må få os til at opgive livet, længslen og agtelsen for ’den anden’ forener størstedelen af menneskene.

Belgiens ambassadør henvendte sig derfor til Domkirken i København i spidsen for en række andre ambassadører i håbet om, at vi i vores land ville være med til at erindre terrorens ofre i Belgien og i alle andre berørte lande.

Fra tyrkernes side var der et ønske om, at denne mindehøjtidelighed, der skulle finde sted i Vor Frue Kirke, Københavns Domkirke, også kunne indeholde en recitation fra koranen. Når man betænker, at størstedelen af verdens terrorofre har lidt døden i muslimske lande, forekom det ikke at være et ublu ønske.